## Rješenje Agencije za zaštitu tržišnog natjecanja urbroj: 580-03-09-43-44 od 14. svibnja 2010.

### NN 66/2010 (28.5.2010.), Rješenje Agencije za zaštitu tržišnog natjecanja urbroj: 580-03-09-43-44 od 14. svibnja 2010.

AGENCIJA ZA ZAŠTITU TRŽIŠNOG NATJECANJA

2061

Agencija za zaštitu tržišnog natjecanja, na temelju članaka 5., 7., i 14. stavka 1. Zakona o državnim potporama (»Narodne novine«, broj 140/05), i članka 202. stavka 1. Zakona o općem upravom postupku (»Narodne novine«, broj 53/01 i 103/96), u upravnom postupku ocjene dodijeljene državne potpore za restrukturiranje poduzetniku Sloga Tvornica obuća d.d. – u stečaju, sa sjedištem u Koprivnici, M. P. Miškine 5, pokrenutom na zahtjev Ministarstva gospodarstva, rada i poduzetništva Republike Hrvatske, na temelju odluke Vijeća za zaštitu tržišnog natjecanja, s 41. sjednice, održane 14. svibnja 2010. donosi

RJEŠENJE

I. Utvrđuje se da poduzetnik Sloga Tvornica obuće d.d. – u stečaju, sa sjedištem u Koprivnici, nije u cijelosti proveo sve mjere restrukturiranja sadržane u Programu restrukturiranja i konsolidacije poduzetnika Sloga Tvornica obuće d.d., odobrenom rješenjem Agencije za zaštitu tržišnog natjecanja, klasa: UP/I 430-01/2007-02/22, urbroj: 580-03-07-43-11, od 9. svibnja 2007., kojim je dana suglasnost na Prijedlog dopune Odluke Vlade Republike Hrvatske, o povećanju iznosa potraživanja Republike Hrvatske za 32.608.030,00 kuna, u temeljeni kapital poduzetnika Sloga Tvornica obuća d.d., klasa: 432-02/04-02/130, urbroj: 5020114-06-3, od 20. lipnja 2006.

II. Utvrđene nepravilnosti odnose se na neispunjenje sljedećih mjera predviđenih Programom restrukturiranja i konsolidacije poduzetnika Sloga Tvornica obuće d.d.:

1. sklapanje ugovora o kratkoročnom kreditu između poduzetnika Sloga Tvornica obuće d.d. i VABA banke d.d. sa sjedištem u Varaždinu, u iznosu od 7.000.000,00 kuna, do 31. prosinca 2007.,

2. sklapanje ugovora o prodaji nekretnine u Koprivnici, u Dravskoj ulici, upisane u zemljišnim knjigama Općinskog suda u Koprivnici, k.o. Koprivnica, z.k.ul. br. 12850, sklopljen između poduzetnika Sloga Tvornica obuće d.d. i poduzetnika UniCredit leasing Croatia d.o.o. sa sjedištem u Zagrebu, na iznos od najmanje 10.000.000,00 kuna, do 31. prosinca 2007.,

3. prodaja nekretnina upisanih u k.o. Koprivnica kčbr.: 1168/1, kčbr. 1162/2, kčbr. 1163/2, kčbr. 1165/2, kčbr. 1168/2 i kčbr. 1164, u vlasništvu poduzetnika Sloga Tvornica obuće d.d., do 31. prosinca 2009.,

4. prodaja udjela Republike Hrvatske u temeljnom kapitalu poduzetnika Sloga Tvornica obuće d.d., do 31. prosinca 2009.

III. Utvrđuje se da sredstava iz Ugovora o kratkoročnom zajmu broj 23-2007-K od 9. studenog 2007., u iznosu od 9.000.000,00 kuna i Ugovora o kratkoročnom zajmu broj 19-2008-K od 26. rujna 2008., u iznosu od 7.000.000,00 kuna, zaključenih između Hrvatskog fonda za privatizaciju, kao vjerovnika i poduzetnika Sloga Tvornica obuće d.d., kao dužnika, predstavljaju nezakonitu državnu potporu dodijeljenu poduzetniku Sloga Tvornica obuće d.d., iz članka 14. stavka 1. Zakona o državnim potporama.

IV. Ovo rješenje bit će objavljeno u »Narodnim novinama«.

Obrazloženje

1. Rješenje Agencije za zaštitu tržišnog natjecanja od 9. svibnja 2007.

Agencija za zaštitu tržišnog natjecanja (dalje: Agencija), je na temelju zahtjeva Ministarstva gospodarstva, rada i poduzetništva Republike Hrvatske (dalje: Ministarstvo) donijela rješenje o davanju suglasnosti na državnu potporu za restrukturiranje poduzetniku Sloga Tvornica obuće d.d., sa sjedištem u Koprivnici, M. Pavleka Miškine 5, sadržanom u Programu restrukturiranja i konsolidacije poduzetnika Sloga Tvornica obuće d.d., klasa: UP/I 430-01/2006-02/39, ubroj: 580-03-07-43-11, od 9. svibnja 2007. (dalje: rješenje Agencije).

U konkretnom slučaju, odobrena je državna potpora za restrukturiranje u iznosu od 32.608.30,00 kuna, dodijeljena je u obliku pretvaranja potraživanja Republike Hrvatske u udjel u temeljenom kapitalu poduzetnika. Međutim, iz dostavljene dokumentacije proizlazi da je stvarno pretvoreno 32.176.707,27 kuna. Navedena potraživanja Republike Hrvatske, nastala su na temelju dospjelih i neplaćenih obveza poduzetnika Sloga Tvornica obuća d.d. prema državnim vjerovnicima.

Na temelju rješenja Agencije, Ministarstvo i poduzetnik Sloga Tvornica obuće d.d., bili su u obvezi jednom godišnje za cijelo vrijeme provedbe Programa restrukturiranja i konsolidacije poduzetnika Sloga Tvornica obuće d.d. (dalje: Program restrukturiranja) Agenciji dostavljati godišnje financijsko izvješće i izvješće o provedbi mjera restrukturiranja za proteklu godinu. Navedenu obvezu bilo je potrebno izvršavati najkasnije do 31. ožujka tekuće godine. Završetak procesa restrukturiranja bio je predviđen do 31. prosinca 2009.

Na taj način, Ministarstvo i poduzetnik Sloga Tvornica obuće d.d., bili su u obvezi Agenciji dostavljati sljedeće dokaze o provedbi mjera predviđenih Programom restrukturiranja:

1.1. dokaz o sklapanju ugovora o prijenosu 12.608 dionica bez naknade poduzetnika Sloga Tvornica obuće d.d., u vlasništvu Ivana Henezia i Tajane Barančić u korist Republike Hrvatske, do 30. lipnja 2007.,

1.2. dokaz o podmirenju dospjelih, a nenaplaćenih obveza po osnovi poreza i doprinosa prema državnim vjerovnicima, najmanje u iznosu od 3.000.000,00 kuna, te Ugovor o zajmu sklopljen s poduzetnikom Podravka d.d. sa sjedištem u Koprivnici, Ante Starčevića 32, na iznos od 3.000.000,00 kuna, do 30. lipnja 2007.,

1.3. Revizorsko izvješće za 2006. za poduzetnika Sloga Tvornica obuće d.d., do 30. lipnja 2007.,

1.4. dokaz o reprogramiranju potraživanja poduzetnika Derma d.o.o. sa sjedištem u Cerniku, u iznosu od 650.000,00 kuna i poduzetnika Bonema Handelsges m.b.H. sa sjedištem u Klagenfurtu (Republika Austrija) u iznosu od 850.000,00 kuna, do 30. lipnja 2007.,

1.5. Odluku Glavne skupštine poduzetnika Sloga Tvornica obuće d.d. o smanjenju temeljnog kapitala za iznos gubitka iz 2006., te Odluku Glavne skupštine poduzetnika Sloga Tvornica obuće d.d. o povećanju temeljnog kapitala za iznos od 32.608.030,00 kuna, do 30. rujna 2007.,

1.6. Ugovor o kratkoročnom kreditu između poduzetnika Sloga Tvornica obuće d.d. i VABA banke d.d. sa sjedištem u Varaždinu, u iznosu od 7.000.000,00 kuna, do 31. prosinca 2007.,

1.7. Ugovor o prodaji nekretnine u Koprivnici, u Dravskoj ulici, upisane u zemljišnim knjigama Općinskog suda u Koprivnici, k.o. Koprivnica, z.k. ul. br. 12850, sklopljen između poduzetnika Sloga Tvornica obuće d.d. i poduzetnika UniCredit leasing Croatia d.o.o. sa sjedištem u Zagrebu, na iznos od najmanje 10.000.000,00 kuna, do 31. prosinca 2007.,

1.8. dokaz o zajmu od 1.500.000,00 kuna poduzetniku Sloga Tvornica obuće d.d. od strane poduzetnika Eurocomfort s.r.l. sa sjedištem u Veroni (Italija), za nabavu strojeva te dokaz o posudbi 15 strojeva poduzetniku Sloga Tvornica obuće d.d., u vrijednosti od 2.958.000,00 kuna, do 31. prosinca 2007.,

1.9. Ugovor o reprogramu kredita u iznosu od 14.000.000,00 kuna, sklopljen između poduzetnika Sloga Tvornica obuće d.d. i Podravske banke d.d., sa sjedištem u Koprivnici, do 31. prosinca 2007.,

1.10. dokaz o prodaji sljedećih nekretnina upisanih u k.o. Koprivnica kčbr.: 1168/1, kčbr. 1162/2, kčbr. 1163/2, kčbr. 1165/2, kčbr. 1168/2 i kčbr. 1164, u vlasništvu poduzetnika Sloga Tvornica obuće d.d., do 31. prosinca 2009.,

1.11. dokaz o prodaji udjela Republike Hrvatske u temeljnom kapitalu poduzetnika Sloga Tvornica obuće d.d., do 31. prosinca 2009.

S obzirom da je poduzetnik Sloga Tvornica obuće d.d. u svojem Programu restrukturiranja predvidio da će proces restrukturiranja trajati do 31. prosinca 2009., rješenjem Agencije poduzetniku je na temelju točke 46. c) Odluke o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o sanaciji i restrukturiranju), bilo zabranjeno primanje ostalih državnih potpora do završetka procesa restrukturiranja, neovisno o kategoriji.

Također, budući da se potpora za restrukturiranje, sukladno pravilima iz točaka 72. do 77. Odluke o sanaciji i restrukturiranju, može ponovno dodijeliti tek nakon deset godina od dana dodjele posljednje državne potpore za restrukturiranje, rješenjem Agencije poduzetniku Sloga Tvornica obuće d.d. je zabranjeno i da primi novu državnu potporu za restrukturiranje u razdoblju od deset godina od završetka razdoblja restrukturiranja.

2. Utvrđivanje činjenica

2.1. Na temelju zaprimljene dokumentacije Ministarstvo i poduzetnik Sloga Tvornica obuće d.d. dostavili su dokaze o ispunjenju sljedećih mjera restrukturiranja iz rješenja Agencije:

Iz pojedinačnih Ugovora o prijenosu dionica od 9. svibanja 2007., razvidno je da su Ivan Henezi i Tajana Barančić, prenijeli bez naknade ukupno 12.608 dionica poduzetnika Sloga Tvornica obuće d.d. u korist Republike Hrvatske, čime je ispunjen uvjet iz točke 1.1.1. obrazloženja ovog rješenja.

Iz Ugovora o dugoročnom kreditu za obrtna sredstva, zaključenog 15. listopada 2007., proizlazi da je poduzetnik Podravka prehrambena industrija d.d., sa sjedištem u Koprivnici poduzetniku Sloga Tvornica obuće d.d., odobrio dugoročni kredit za obrtna sredstva u iznosu od 5.000.000,00 kuna, uz kamatu od 7 posto godišnje, s rokom dospijeća od 5 godina. U konkretnom slučaju utvrđeno je da je na opisani način ispunjen i uvjet naveden u točki 1.1.2. obrazloženja ovog rješenja, s tim što je poduzetnik Sloga Tvornica obuće d.d. putem navedenog ugovora, realizirao veći iznos od predviđenog rješenjem Agencije od 9. svibnja 2007., u kojem je navedeno da će kredit iznositi 3.000.000,00 kuna.

Dana 5. srpnja 2007. Agencija je od Ministarstva zaprimila Izvješće glavnog revizora za poduzetnika Sloga Tvornica obuće d.d., za razdoblje od 1. siječnja do 31. prosinca 2006., kao i pojedinačne ugovore o uvjetima i rokovima plaćanja dospjelih nepodmirenih obveza od 20. lipnja 2007., koje je poduzetnik Sloga Tvornica obuće d.d. sklopio s poduzetnicima Derma d.o.o, sa sjedištem u Cerniku i Bonema Handelgesellschaft m.b.h. sa sjedištem u Klagenfurtu, Republika Austrija. Slijedom navedenog, ispunjeni su i uvjeti iz točke 1.1.3. i 1.1.4. obrazloženja ovog rješenja.

Uvidom u Odluku Glavne skupštine poduzetnika Sloga Tvornica obuća d.d. od 27. srpnja 2007., utvrđeno je da je ostvareni gubitak poduzetnika iz 2006. pokriven u cijelosti, na teret ostalih rezervi. Također, iz navedene Odluke Glavne skupštine poduzetnika, proizlazi da je povećan temeljni kapital poduzetnika s 14.415.830,00 kuna za 32.176.707,027 kuna na 46.592.520,00 kuna. Međutim, iako je rješenjem Agencije od 9. svibnja 2007. bilo predviđeno povećanje temeljnog kapitala za 32.608.030,00 kuna, može se smatrati da je ispunjen i uvjet iz točke 1.1.5. ovog rješenja.

Na temelju popisa privremeno uvezenih strojeva u vlasništvu poduzetnika Eurocomfort s.r.l., sa sjedištem u Veroni, Republika Italija, utvrđeno je da je isti, u korist poduzetnika Sloga Tvornica obuće d.d., privremeno uvezao predviđene strojeve i opremu. Međutim, iz dostavljene dokumentacije proizlazi da poduzetnik Eurocomfort s.r.l. nije sklopio ugovor o kreditu s poduzetnikom Sloga Tvornica obuće d.d., u iznosu od 1.500.000,00 kuna, već je isti bio jamac poduzetniku Sloga Tvornica obuće d.d., za iznos od 200.000,00 eura, prilikom zaduživanja kod Privredne banke d.d., sa sjedištem u Zagrebu. S obzirom da je i na opisani način poduzetnik Sloga Tvornica obuće d.d., pribavio predviđeni novčani iznos, ispunjen je i uvjet iz točke 1.1.8. obrazloženja ovog rješenja.

Iz Ugovora o dugoročnom kreditu, zaključenom 14. prosinca 2007., proizlazi da je Podravska banka d.d., sa sjedištem u Koprivnici, poduzetniku Sloga Tvornica obuća d.d., reprogramirala obveze iz prethodno odobrenih kredita, u ukupnom iznosu od 1.909.943,96 eura, što u kunskoj vrijednosti iznosi oko 14.000.000,00 kuna. U konkretnom slučaju utvrđeno je da ispunjen uvjet iz točke 1.1.9. obrazloženja ovog rješenja.

2.2. S obzirom da Ministarstvo i poduzetnik Sloga Tvornica obuće d.d., nisu dostavili preostale dokaze o provođenju mjera restrukturiranja sukladno rješenju Agencije od 9. svibnja 2007., Agencija je zahtjevom od 14. rujna 2009. zatražila dostavu istih. U međuvremenu, Agencija je uvidom u Sudski registar trgovačkih društava u Republici Hrvatskoj, utvrdila da je nad poduzetnikom 30. srpnja 2009. pokrenut stečaj.

Dana 23. listopada 2009. Agencija je od Ministarstva, zaprimila zatražena očitovanje iz kojih proizlazi da je poduzetnik Sloga Tvornica obuće d.d., proveo samo mjere opisane u točki 2.1. obrazloženja ovog rješenja, dok preostale mjere iz rješenja Agencije od 9. svibnja 2007., kao što su sklapanje Ugovora o kratkoročnom kreditu s VABA bankom d.d. sa sjedištem u Varaždinu, u iznosu od 7.000.000,00 kuna, sklapanje Ugovora o prodaji vlastitih nekretnina u Koprivnici poduzetniku UniCredit leasing Croatia, sa sjedištem u Zagrebu, od najmanje 10.000.000,00 kuna, odnosno prodaju vlastitih nekretnina u Koprivnici i prodaju udjela Republike Hrvatske u temeljenom kapitalu poduzetnika, poduzetnik nije izvršio.

Nadalje, iz očitovanja proizlazi da je Program restrukturiranja poduzetnik počeo provoditi tek 1. listopada 2007., iz razloga što je Glavna skupština poduzetnika donijela odluku o povećanju, odnosno smanjenju temeljnog kapitala 25. srpnja 2007. Na taj način, u prvih 10 mjeseci 2007. nastale su nove nepodmirene obveze prema Državnom proračunu Republike Hrvatske, odnosno prema ostalim vjerovnicima. U navedenom razdoblju poduzetnik je i dalje poslovao s gubitkom, posebno zbog nepovoljne strukture proizvodnje s pretežitim učećem dodatnih (lohn) poslova, što je za posljedicu imalo neostvarivanje povoljnijih novčanih tijekova, a koji su imali neposredan utjecaj na razinu zaduženosti i tekuću likvidnost.

Početkom 2008. poduzetnik Eurocomfort s.r.l., kao potencijalni strateški partner poduzetnika, je zbog smanjenih narudžbi iz inozemstva, u potpunosti obustavio suradnju, nakon čega je i povukao sve privremeno uvezene strojeve, što je dodatno smanjilo proizvodne kapacitete poduzetnika.

Naprijed navedeno, utjecalo je i na odgodu provedbe mjere restrukturiranja o zaključenju ugovora o kreditu s VABA Bankom d.d., sa sjedištem u Varaždinu, u iznosu od 7.000.000,00 kuna, opisane u točki 1.1.6. obrazloženja ovog rješenja. Mjera prodaje nekretnina u vlasništvu poduzetnika u Dravskoj ulici u Koprivnici također nije provedena, kako je to predviđeno u točki 1.1.7. obrazloženja ovog rješenja.

Zbog nemogućnosti održavanja daljnjeg poslovanja, a prije formalnog otvaranja stečaja nad poduzetnikom Sloga tvornica obuće d.d., a s ciljem zadržavanja zaposlenosti i održavanju poslovnih odnosa s inozemnim partnerima, Nadzorni odbor poduzetnika Sloga Tvornica obuće d.d., suglasio se s modelom održavanja poslovanja uz dokapitalizaciju poduzetnika Sloga obuća d.o.o. Istodobno, 337 zaposlenika poduzetnika Sloga Tvornica obuće d.d. nastavilo je radni odnos kod poduzetnika Sloga obuća d.o.o.

Predmetna dokapitalizacija provedena je na temelju Ugovora o prijenosu poslovnog udjela od 26. lipnja 2009., u iznosu od 27.355.600,00 kuna, a izvršena je povećanjem temeljenog kapitala unosom nekretnina poduzetnika Sloga Tvornica obuće d.d., neopterećenih založnim pravom u iznosu od 1.217.544,71 kunu, unosom opreme čija je procijenjena vrijednost bila 2.622.266,20 kuna, kao i unosom prava potraživanja za isporučene, a nenaplaćene proizvode u iznosu od 23.455.789,00 kuna.

Na poduzetnika Sloga obuća d.o.o. prenijeta je imovina i oprema opterećena založnim pravom u iznosu od 15.636.100,00 kuna. Imovina se sastoji od opreme u vrijednosti od 1.457.293,46 kuna i vrijednosti nekretnina u vrijednosti od 14.178.806,54 kune. Budući da je navedena imovina opterećena založnim pravom, iste nisu unijete u temeljni kapital, već se nalaze u rezervama kapitala, tj. na stavci »statutarne rezerve« u pasivi bilance poduzetnika. Također, nakon brisanja založnih prava, planira se uvećati temeljni kapital poduzetnika Sloga obuća d.o.o. za iznos od 15.636.100,00 kuna.

Stečajni postupak nad poduzetnikom Sloga Tvornica obuće d.d. pokrenut je 31. srpnja 2009., a u stečajnu masu ušla je cjelokupna imovina poduzetnika, uključujući i poduzetnika Sloga obuća d.o.o. Uvidom u Sudski registar Trgovačkog suda u Bjelovaru, utvrđeno je da poduzetnik Sloga Tvornica obuće d.d., jedini osnivač i jedini imatelj udjela u temeljenom kapitalu poduzetnika Sloga obuća d.o.o.

Iz izvještaja stečajnog upravitelja poduzetnika Sloga Tvornica obuće d.d. – u stečaju, proizlazi da je na skupštini vjerovnika, održanoj 17. prosinca 2009., prihvaćen model unovčenja imovine navedenog poduzetnika i to prikupljanjem pisanih ponuda za prodaju cjelokupne imovine po početnoj cijeni od 83.222.398,84 kuna. Navedena prodaja uključuje i prodaju poduzetnika Sloga obuća d.o.o.

Uvidom u prijavu Županijskog državnog odvjetništva u Koprivnici, od 22. prosinca 2009., upućenu stečajnom upravitelju poduzetnika Sloga Tvornica obuće d.d. – u stečaju, utvrđeno je da Republika Hrvatska potražuje iznos do 32.608.030,00 kuna, s osnova odobrene državne potpore za restrukturiranje iz rješenja Agencije od 9. svibnja 2007. Nadalje, u obrazloženju navedene prijave, između ostalog naglašeno je da je predmetna državna potpora za restrukturiranje dodijeljena poduzetniku u teškoćama, s ciljem postizanja dugoročne održivosti i pozitivnog poslovanja, međutim, zbog činjenice da je nad poduzetnikom otvoren stečajni postupak, smatra se da državna potpora nije postigla svoju svrhu. Slijedom navedenog, Županijsko državno odvjetništvo prijavilo je iznos predmetne državne potpore kao tražbinu u stečajnoj masi dužnika.

Na temelju zapisnika s posebnog ispitnog ročišta održanog kod Trgovačkog suda u Bjelovaru, od 1. ožujka 2010., utvrđeno je da je stečajni upravitelj priznao potraživanje u stvarnom dodijeljenom iznosu od 32.776.707,27 kuna, a ista je uvrštena kao 8. tražbina II. višeg isplatnog reda.

2.3. Tijekom provedbe ovog postupka, izvršen je i uvid u bazu državnih potpora za poduzetnika Sloga Tvornica obuće d.d., iz čega proizlazi da je istom poduzetniku Hrvatski fond za privatizaciju (dalje: HFP), u razdoblju od 2007. do 2008. odobrio državne potpore koje nisu bile predviđene u Programu restrukturiranja, odnosno koje prethodno nije odobrila Agencija, sukladno članku 13. ZDP-a. Za takvo dodijeljene državne potpore, HFP nije zatražio niti naknadno odobrenje, odnosno Agenciji nije predložena izmjena Programa restrukturiranja. U konkretnom slučaju riječ je o državnim potporama sadržanim u:

a) Ugovoru o kratkoročnom zajmu broj 23-2007-K, od 9. studenog 2007. u iznosu od 9.000.000,00 kuna, za nabavku repromaterijala, obrtna sredstva i održavanje strojnog parka, uz kamatnu stopu od 8 posto godišnje i

b) Ugovoru o kratkoročnom zajmu broj 19-2008-K, od 26. rujna 2008., u iznosu od 7.000.000,00 kuna, za održavanje likvidnosti poduzetnika do kraja procesa restrukturiranja, uz kamatnu stopu od 9 posto godišnje.

Iz naprijed navedenih ugovora o kratkoročnom zajmu, proizlazi da će HFP, kao vjerovnik, u slučaju da poduzetnik Sloga Tvornica obuće d.d., kao dužnik, ne izvrši svoju obvezu, na nenaplaćeni dug obračunati zakonsku zateznu kamatu.

Na temelju članka 14. stavka 1. ZDP-a, državne potpore dodijeljene bez odobrenja Agencije iz članka 13. ZDP-a, nezakonite su, a za njih Agencija nalaže povrat uvećan za iznos zakonske zatezne kamate, počevši od dana početka korištenja iste.

Iz očitovanja HFP-a od 26. travnja 2010., proizlazi da poduzetnik Sloga Tvornica obuće d.d. nije podmirio obveze iz naprijed navedenih ugovora, a budući da je na temelju rješenja Trgovačkog suda u Bjelovaru, broj: ST-33/09, 4. kolovoza 2009. otvoren stečajni postupak nad tim poduzetnikom, HFP je svoja potraživanja 17. rujna 2009., prijavio stečajnom upravitelju. U konkretnom slučaju, HFP potražuje s osnova Ugovoru o kratkoročnom zajmu broj 23-2007-K, zajedno s naknadom, kamatom na naknadu i kamatom (od 1. prosinca 2007. do 30. srpnja 2009.) iznos od 10.454.466,56 kuna, te s osnova Ugovoru o kratkoročnom zajmu broj 19-2008-K, potražuje zajedno s redovnom kamatom (od 29. rujna 2008. do 30. srpnja 2009.) ukupan iznos od 7.525.995,00 kuna. Navedena potraživanja HFP-a, u ukupnom iznosu od 17.980.461,62 kuna, u cijelosti su prihvaćena od stečajnog upravitelja.

3. Odluka Vijeća za zaštitu tržišnog natjecanja

Vijeće za zaštitu tržišnog natjecanja (u daljnjem tekstu: Vijeće) razmatralo je sve činjenice utvrđene u postupku na svojoj 41. sjednici, održanoj 14. svibnja 2010.

Pri donošenju odluke, Vijeće je uzelo u obzir sve dostavljene isprave i podatke, te rezultate provedenih pravnih i ekonomskih analiza.

Vijeće je prije svega utvrdilo kako je, u odnosu na Prijedlog dopune Odluke Vlade Republike Hrvatske o pretvaranju iznosa potraživanja Republike Hrvatske u temeljeni kapital poduzetnika Sloga tvornica obuće d.d. u iznosu od 32.176.707,27 kuna, Agencija donijela rješenje od 9. svibnja 2007., kojim je odobrena državna potpora za restrukturiranje poduzetnika. Završetak restrukturiranja bio je predviđen 31. prosinca 2009.

Nadalje, Ministarstvo, kao davatelj državne potpore i poduzetnik Sloga Tvornica obuće d.d. kao korisnik državne potpore, na temelju naloga iz rješenja Agencije od 9. svibnja 2007., bili su u obvezi Agenciji dostavljati dokaze o provedbi pojedinih mjera restrukturiranja navedenih u točki 1. obrazloženja ovog rješenja. Također, isti su bili u obvezi, jednom godišnje za cijelo vrijeme provedbe Programa restrukturiranja, Agenciji dostavljati godišnje financijsko izvješće i izvješće o provedbi plana restrukturiranja za proteklu godinu, i to najkasnije do 31. ožujka tekuće godine.

Vijeće je, na temelju zaprimljene dokumentacije, utvrdilo da je nad poduzetnikom Sloga Tvornica obuće d.d., dana 31. srpnja 2009. pokrenut stečaj čim je okončan proces restrukturiranja poduzetnika, jer poduzetnik zbog neispunjenja svih mjera restrukturiranja iz Programa restrukturiranja, nije bio u mogućnosti osigurati dugoročno održivost na tržištu.

Vijeće je utvrdilo da poduzetnik zbog poteškoća, koje su vjerojatno bile veće od onih navedenih u Programu restrukturiranja, nije bio sposoban vlastitim sredstvima, bez pomoći države, podmirivati sve svoje obveze i opstati na tržištu. Naime, poduzetnik, je unatoč dodijeljenoj državnoj potpori za restrukturiranje, te ostalim državnim potporama, a koje su dodijeljene bez odobrenja Agencije, iz godine u godinu kontinuirano povećavao svoj gubitak, umjesto da ostvari planiranu dobit i planirane mjere restrukturiranja. Također, poduzetnik nije uspio uspostaviti novu strukturu poslovanja, koja mu može jamčiti održivost i opstanak, oslanjajući se pritom na vlastite snage.

U odnosu na financijska sredstava, koje je poduzetnik realizirao putem zajmova odobrenih od strane HFP-a, opisanih u točki 2.3. obrazloženja ovog rješenja, Vijeće je utvrdilo da je također riječ o državnim potporama iz članka 4. stavka 1. ZDP-a.

Naime, pojam državne potpore određen je člankom 3. stavkom 1. ZDP-a. Vijeće je utvrdilo da je u konkretnom slučaju riječ o državnim potporama, jer se sredstvima predviđenim u ugovorima o zajmu, radi o umanjenim prihodima države; utvrđeno je kako sredstva predstavljaju potporu koja korisniku potpore donosi ekonomsku prednost koju isti ne bi ostvario kroz svoje redovno i normalno poslovanje; utvrđeno je kako se u konkretnom slučaju sredstva dodjeljuju korisniku na selektivnoj osnovi, te da dodjelom sredstava na takav način, postoji mogućnost narušavanja tržišnog natjecanja davanjem prednosti na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz Sporazuma o stabilizaciji i pridruživanju (»Narodne novine – Međunarodni ugovori« broj 14/01, 14/02, 1/05 i 7/05).

U konkretnom slučaju, navedeni zajmovi, u trenutku odobrenja u 2007. i 2008., sadržavali su državnu potporu, jer su bili odobreni po uvjetima povoljnijim od tržišnih, a osim toga nisu niti bili odobreni od strane Agencije, te se time smatraju nezakonitom državnom potporom.

U vrijeme kada je HFP poduzetniku Sloga Tvornica obuća d.d. odobravao zajam, osim što je kamatna stopa trebala biti viša od ugovorene, bilo je potrebno i da se HFP osigura upisom na nekretnine u vlasništvu poduzetnika, budući je rizik povrata zajma od poduzetnika u teškoćama daleko veći i neizvjesniji u odnosu na poduzetnika koji nije u teškoćama. Naime, u spomenutom razdoblju, primjenjivala se je metodologija izračuna referentne kamatne stope na temelju Obavijesti Europske komisije o metodi i utvrđivanja referentne i diskontne kamatne stope, koja je objavljena u Službenom listu Europske unije, OJ C273, od 9. rujna 1997. Na temelju navedene metodologije, osnovna referentna kamatna stopa za 2007. iznosila je 5,25 posto, odnosno 6,01 posto za 2008.

U slučajevima koji uključuju povećani rizik povrata zajma, kao što je to, u konkretnom slučaju bio poduzetnik Sloga Tvornica obuće d.d., osnovna referentna kamatna stopa, uz uobičajena osiguranja plaćanja, kako to rade poslovne banke, mora biti uvećana za minimalno 4 postotna poena. U tom slučaju zajam bi se smatrao da je odobren po tržišnim uvjetima. Primjenom navedenog načina izračuna kamatne stope, zajam iz 2007., trebao je biti odobren uz ugovorenu kamatnu stopu od barem 9,52 posto, odnosno zajam iz 2008. trebao je biti odobren uz kamatnu stopu od 10,01 posto, kako sredstva iz ugovora ne bi sadržavala elemente državne potpore.

Državne potpore sadržane u zajmovima HFP, dodijeljene poduzetniku Sloga Tvornica obuće d.d. bez odobrenja Agencije, smatraju se nezakonitim sukladno članku 14. stavka 1. ZDP-a. Za takve potpore Agencija nalaže povrat uvećan za iznos zakonske zatezne kamate, počevši od dana početka korištenja iste. S obzirom da iz ugovora o kratkoročnim zajmovima iz 2007. i 2008., proizlazi da će, ako poduzetnik Sloga Tvornica obuće d.d., po dospijeću glavnice ne podmiri svoju obvezu, HFP na dospjeli, a nenaplaćeni dug obračunati zakonsku zateznu kamatu, HFP iste ipak nije obračunao i prijavio u stečajnom postupku.

Prilikom povrata državne potpore, važna je činjenica od kojeg poduzetnika se zahtijeva povrat. Naime, iz razloga što je poduzetnik Sloga Tvornica obuće d.d. prenio dio svoje imovine na tvrtku kćer Sloga obuća d.o.o., a koja je nastavila s istim poslovanjem kao i njezin osnivač i vlasnik, postojala je objektivna mogućnost da je dodijeljena državna potpora prešla na novog poduzetnika. Međutim, Vijeće je utvrdilo da se u stečaju, putem javnog natječaja, prodaje cjelokupna imovina poduzetnika Sloga Tvornica obuća d.d., pa tako i poduzetnik Sloga obuća d.o.o., što isključuje mogućnost da bi obveza povrata državne potpore prešla na poduzetnika Sloga obuća d.o.o.

Državne potpore navedene u točki I. i III. izreke ovog rješenja pravodobno su prijavljene u stečajnu masu od strane Županijskog državnog odvjetništva u Koprivnici, u ime Republike Hrvatske i HFP-a, u svrhu naplate potraživanja. U konkretnom slučaju može se smatrati da su učinjeni određeni pravni koraci za ostvarenje povrata državnih potpora sukladno pravilima o državnim potporama. Međutim, Županijsko državno odvjetništvo u Koprivnici i HFP su prilikom prijave svojih tražbina, propustili prijaviti i obračunati zakonske zatezne kamate na svoja potraživanja.

U konkretnom slučaju Županijsko državno odvjetništvo u Koprivnici, trebalo je obračunati zakonsku zateznu kamatu na iznos od 32.176.707,27 kuna, počevši od dana dodjele državne potpore, odnosno od 27. srpnja 2007., dana kada je na temelju odluke Glavne skupštine poduzetnika pretvoreno potraživanje Republike Hrvatske u temeljni kapital, dok je HFP takvu kamatu trebao obračunati, od dana kada je dodijelio sredstva na temelju ugovora o zajmu, opisanih u točki 2.3. obrazloženja ovog rješenja. Istodobno, Vijeće smatra da je osim Županijskog državnog odvjetništva u Koprivnici, obvezu obračuna i prijave navedene zakonske zatezne kamate, isto propustilo učiniti i Ministarstvo, kao davatelj državne potpore za restrukturiranje.

Slijedom navedenog, zbog nemogućnosti naknadne prijave tražbine s osnova neobračunatih zakonskih zateznih kamata na odobreni iznos državne potpore sukladno pravilima iz Zakona o stečajnom postupku (»Narodne novine«, broj 44/96, 29/99, 129/00 i 123/03), Agencija u ovom trenutku nije u mogućnosti naložiti Ministarstvu i HFP-u povrat navedenih zakonskih zateznih kamata. To stoga, što je Agencija cjelokupnu dokumentaciju i izvještaje o tijeku restrukturiranja poduzetnika Sloga Tvornica obuće d.d. – u stečaju, zaprimila tek 30. travanja 2010., dakle nakon isteka svih rokova za naknadu prijavu tražbina stečajnih vjerovnika. Stoga Agencija nije bila u mogućnosti donijeti meritornu odluku kojom bi se naložilo Ministarstvu i HFP-u, da u stečajnu tražbinu prijavi i iznos zakonske zatezne kamate.

Slijedom navedenog, primjenom članaka 5., 7., 14. stavka 1. ZDP-a i članka 202. Zakona o općem upravnom postupku (»Narodne novine«, 53/01 i 103/96; dalje: ZUP) odlučeno je kao u točki I., II. i III. izreke ovog rješenja.

Naime, sukladno članku 5. Agencija, između ostalog nadzire provedbu odobrenih državnih potpora i nalaže povrat državnih potpora koje su dane ili korištene protivno propisima. Prilikom provedbe postupka iz članka 5. ZDP-a, na temelju članka 7. ZDP-a, Agencija podredno primjenjuje ZUP, stoga je primijenjen članak 202. stavak 1. ZUP-a, jer tijelo nadležno za rješavanje donosi rješenje o stvari koja je predmet postupka. Članak 14. stavak 1. ZDP-a, primijenjen je stoga što su državne potpore iz točke III. izreke ovog rješenja nezakonite, jer su dodijeljene bez odobrenja Agencije.

S obzirom da je u konkretnom slučaju riječ i o rješenju iz članka 14. ZDP-a, koje se objavljuje u »Narodnim novinama« sukladno odredbi iz članka 18. ZDP-a, primjenom rečenog članka ovo rješenje objavit će se u »Narodnim novinama«, kako je odlučeno u točki IV. izreke ovog rješenja.

Uputa o pravnom lijeku

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 430-01/2007-02/22

Urbroj: 580-03-09-43-44

Zagreb, 14. svibnja 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 66/2010-2061